google/wiki40b huggingface dataset:
Norrønt (språk)

Skrift

Det norrøne språket ble først likt som urnordisk skrevet med runer. I Norden forekom tre forskjellige futharker. Det første var den eldre runerekken, som også ble brukt i de øvrige germanske områdene; den bestod av 24 tegn. I vikingtiden ble denne erstattet av den yngre runerekken, som hadde utviklet seg fra den eldre, men bare bestod av 16 tegn. Runeinnskriftene fra vikingtiden benytter nesten utelukkende denne futharken. Fra år 1000 finner man så spor etter en ny forandring av futhark, ved at man forsøkte å modifisere runene slik at de kunne uttrykke like mange lyder som det latinske alfabetet. Slik oppstod den yngste runerekken, som hadde fortrengt den yngre alt på 1200-tallet. Runenes betydning ble imidlertid stadig mindre, ettersom man tok i bruk det latinske alfabetet også til innskrifter. I Norge forsvant de ved slutten av 1300-tallet, på Island først etter reformasjonen.
Det latinske alfabetet ble tatt i bruk både på Island og i Norge alt omkring 1050. Alfabetet måtte tilpasset det norrøne språkets behov. Derfor ble þ beholdt fra futhark, y og senere ð ble lånt fra angelsaksisk; det ble benyttet latinske digrafer (æ, œ) og modifisering av de latinske bokstavene ved «kvister» (ę, ǫ) og aksenter. Ortografien i håndskriftene er naturligvis svært uensartet, for det fantes aldri noen allment akseptert norrøn rettskrivning.

Syntaks

Syntaks betyr ords stilling i forhold til hverandre. Bokmål er et syntaks-språk fordi setningene her endrer mening hvis man flytter rundt på ordene. F.eks: 

Olav ga Harald en hest.

Harald ga Olav en hest.

De to setningene betyr to forskjellig ting fordi ordene er stokket om. Men siden norrønt er et kasus-språk har man ikke denne problemstillingen. Her får ordene endinger som bestemmer hvilken rolle de har i setningen.F.eks: 
Olafr gaf Haraldi hest.
Haraldi gaf Olafr hest.

Disse setningene betyr akkurat det samme. Olaf har fått en r-endelse fordi han står i nominativ og dermed er subjektet, Harald har fått en ekstra i fordi han står i dativ og er indirekte objekt, mens hest ikke har fått noen ending som objekt i akkusativ. Altså betyr begge setningene at Olav ga Harald en hest.

Lærd og folkelig stil

I norrøn prosalitteratur skilles det gjerne mellom «lærd» og «folkelig» stil. Den lærde stilen ble brukt i oversettelser fra fremmede språk og i verker som krevde kjennskap til utenlandsk litteratur. Denne stilen hadde en kompleks setningsstruktur, en stor ordrikdom preget av fremmedord og nydannelser, samt utstrakt bruk av retoriske stilfigurer. Den folkelige stilen var preget av dagligdags og muntlig språk, og ble brukt i fortellende prosa (for eksempel sagaene og lovtekster).

Norrønt og andre gammelnordiske språk

Det var ikke så store forskjeller mellom norrønt og de andre gammelnordiske språkene. Her er samme tekst skrevet på norrønt og på gammelsvensk fra vikingtida.
Norrønt
Reð Þjóðrekr hinn Þormóði, stillir flotna, strondu Hreiðmarar. Hann sitr nú gorr á gota sinum, skjaldi of fatlaðr, skati Mæringa
Gammelsvensk, 900 e Kr
Reð Þjóðrikr hinn Þormóði, stillir flutna, strandu Hræiðmarar, hann sitir nú gorr á guta sinum, skjaldi um fatlaðr, skati Mæringa
Kinsarvik (tettsted)

Historie

I middelalderen hadde Kinsarvik en av fire «fjordungskirker» i Hordaland. De tre andre var i Fana, på Voss, på Hamre og i Kvinnherad. Det var en fjordungskirke i hver fjerdedel av fylket etter Gulatingsloven og Kinsarvik var trolig hovedkirke for Hardanger. Kinsarvik var et naturlig møtested og det kan i middelalderen ha vært en kaupang på stedet som da hadde omkring 300 fastboende. Trolig var Kinsarvik et sentrum for Indre Hardanger fra forhistorisk tid. Arkeologiske undersøkelser har påvist en del spiker, steintøy og keramikk særlig fra 1300 og 1400-tallet. Fjordungstinget ble avholdt i Kinsarvik til 1650. I middelalderen gikk en gang/ridevei mellom Kinsarvik (gjennom Husedalen) og Hardangervidda. I middelalderen var Kinsarvik, Ullensvang og Odda et skipreide og leidangsskipet hadde trolig opplagsplass i Kinsarvik. Gården Huse i dalen ovenfor kirken var trolig et høvdingesete i middelalderen. På 1600-tallet ble Kinsarvik skilt ut som eget skipreide. På 1600-tallet var Kinsarvik utskipingssted for tømmer som skotske og engelske handelsfolk hentet.
Niels Hertzberg var sogneprest i Kinsarvik og Ullensvang fra 1804.

Kommunikasjon

Riksvei 13 går gjennom Kinsarvik, det er fergeforbindelse til Utne og Kvanndal. Før Vallaviktunnelen åpnet i 1985 og sammen med fergesambandet Bruravik-Brimnes tok over det meste av langtransporten, var Kinsarvik-Kvanndal det viktigste fergesambandet for trafikk som skulle over Hardangerfjorden før eller etter turen over Hardangervidda (Riksveg 7).
Nore og Uvdal

Areal og befolkning

Målt i areal er Nore og Uvdal med sine 2502 kvadratkilometer den største kommunen i Buskerud fylke, og den fjerde største kommunen på Østlandet. Bare Rendalen, Vinje og Trysil er større i areal. Dette tilsier også at kommunen er større i areal enn Vestfold fylke. Innbyggerne har derfor veldig god plass, 1 kvadratkilometer hver, mot landsgjennomsnittet på 0,08 kvadratkilometer hver.  
Nore og Uvdal er en langstrakt kommune med bygdene Tunhovd, Nore, Rødberg og Uvdal. 
Bare Rødberg er definert som tettsted av Statistisk sentralbyrå; stedet har 510 innbyggere per 1. januar 2012 og er Numedals største tettsted. Rødberg er også kommunesenteret.

Tusenårssted

Kommunens tusenårssted er plassen mellom Nore kraftverk og Rødberg jernbanestasjon, som er endestasjon for Numedalsbanen. Det ble offisielt åpnet i 2005 i anledning hundreårsjubileet for unionsoppløsningen.

Arrangement

Numedalsrally arrangeres av NMK Nore og Uvdal første helg i mars.
Jerry Leiber og Mike Stoller

Jerome «Jerry» Leiber (født 25. april 1933, død 22. august 2011) og Mike Stoller (født 13. mars 1933) var en låtskriver- og produsent-duo fra USA, som med sine låter og produksjoner i stor grad har vært med på å prege utviklingen av rock og popmusikk. De var også banebrytende ved å popularisere blues og R&B. Leiber og Stoller var blant låtskriverne som holdt til i The Brill Building.

Bakgrunn

Duoens første suksesser var sangene «Hound Dog» og «Kansas City». På 1950-tallet samarbeidet Leiber og Stoller med The Coasters og de skrev en rekke hitlåter med humoristiske og teatralske tekster, som blant andre «Young Blood», «Searchin'» og «Yakety Yak». De skrev også sanger for The Drifters og Ben E. King, og var som produsenter blant Phil Spectors største inspirsjonskilder. Elvis Presley spilte inn en rekke av duoens låter, blant andre «Love Me», «Loving You», «Don't», «Jailhouse Rock» og «King Creole».

Priser og utmerkelser

De vant Grammy for sangen «Is That All There Is?» i 1969, og for soundtrack-albumet Smokey Joe's Cafe, fra en 1995 Broadway-musikal basert på deres låter og produksjoner. Oppsetningen Smokey Joe's Cafe ble også nominert til sju Tony-priser. De ble valgt inn i Songwriters Hall of Fame i 1985 og Rock and Roll Hall of Fame i 1987. Elvis Presleys versjon av duoens låt «Hound Dog» ble innvalgt i Grammy Hall of Fame i 1988. De fikk en stjerne på Hollywood Walk of Fame i 1994, og fikk både Johnny Mercer-prisen og Ivor Novello-prisen i 2000.
Pronja

Pronja (russisk: Проня) er ei elv i Rjazan og Tula oblast i Russland. Den er ei høyre sideelv til Oka. Elva er 336 kilometer lang og har et nedbørfelt på 10 200 km². Middelvannføringen ved munningen er 50 m³/s.
Elva fryser til i slutten av november og er frosset over til i april. Pronja er seilbar på de nederste strekningene. Byen Mikhajlov ligger ved Pronja.
Alene hjemme 3

Handling

Alene hjemme 3 er en komedie der en ung gutt, Alex Pruett, blir forlatt hjemme alene på grunn av at han er syk. I mellomtiden blir fire spioner som arbeider for en nordkoreansk terrorist sendt av sjefen sin for å skaffe til veie en topphemmelig microchip. De får tak i microchipen og skjuler den i en radiostyrt bil, men en sammenblanding av bagasje på flyplassen gjør at naboen til Alex, Mrs. Hess, får kloa i bilen. Mrs. Hess gir senere bort bilen til Alex som takk. Spionene greier å spore bilen til Alex' nabolag, der de systematisk begynner å søke gjennom samtlige hus i løpet av formiddagen da ingen er hjemme... bortsett fra Alex. Gutten oppdager dem da de er inne i et nabohus, og ringer politiet, men spionene kommer seg unna i siste liten. Dette hender to ganger, og til slutt tror politiet at Alex tuller med dem. Alex må dermed takle spionene på egen hånd da de kommer til Pruitts ressidense. Han setter opp en rekke feller for å hindre spionene i å få tak i denne microschipen. Etter å ha satt opp fellene utfordrer han spionene, som kommer til huset hans. I slutten av filmen blir de fire mørbankede spionene tatt, og Alex blir hyllet av myndighetene og får en større sum som takk for hjelpen.

Kritikk

Filmen blir av de fleste sett på som en billig, og dårlig, oppfølger, kun for å skaffe penger. Home Alone 3 har ingenting til felles med sine forløpere annet enn at èn gutt kjemper mot kriminelle ved bruk av oppfinnsomme feller. Filmen blir imidlertid ofte lovprist for at den ikke bare er annerledes enn de to første filmene. Filmen viser en utvikling ved at de kriminelle ofte er smartere enn i sine forløpere, og det brukes mer teknologi i fellene.
Filmen gjorde det elendig i kinosalene, og var heller ikke spesielt populær som leievideo.
Audi A7

Audi A7 (2010–) er en større familiebil fra tyske Audi.
Modellen kommer som femdørs kombicoupe med stor bakluke og fire seter, ikke ulik den litt mindre Audi A5 Sportback.  Chassiset er samme som Audi A6 og A7 kan fås med kraftige 6-sylindrete diesel- og bensinmotorer, samt firehjulsdrift.  S7 (2012–) er en raskere utgave med V8-motor med 450 hestekrefter, mens RS7 (2013–) har 560 hestekrefter.  I 2014 fikk den LED-lys og ble brukt i filmen Mission: Impossible – Rogue Nation, som bilde av A7-vraket Petter Northug forårsaket den 4. mai 2014.
Kampala

Historie

Før britenes ankomst hadde kongen av det gamle Buganda, det området som senere skulle bli Kampala, som en av sine favorittsteder for jakt. Området består av utallige åskammer og frodig våtmark. Området var ideelt for diverse antiloper, spesielt rasen impala (Aepyceros melampus). Britene kalte først området «Impala-åsene».
Folkegruppen Baganda sitt språk (luganda) tok til seg mange engelske ord fra britene. I denne sammenhengen oversatte Bagandaene britenes «hills of the Impala» til «Kasozi Ka Mpala» – «Kasozi» betyr «ås/bakke» på luganda, «Ka» betyr «of» og ordet «Impala» ble uttalt med stum i – derav «Mpala». Og når sagt på luganda høres «Ka» og «Mpala» ut som ett ord – «Ka'mpala», og snart, når kongen skulle jakte i dette området, sa bagandaene «Kabaka a'genze e Ka'mpala» – "Kongen har dratt til Ka'mpala". Navnet Kampala satte seg raskt.
Byen Kampala vokste opp rundt et fort som ble bygget av Frederick Lugard i 1890 for British East Africa Company. I 1962, Kampala erstattet Entebbe som landets hovedstad. Mye av byen ble ødelagt etter 1979-opprøret mot Idi Amins diktatur og den påfølgende borgerkrigen.

Økonomi

Produksjon inkluderer møbler og maskindeler. Landbrukseksport er hovedsakelig kaffe, bomull, te, og sukker. Air Uganda har hovedkontoret sitt her i Kampala.

Transport

Kampalas og Ugandas hovedflyplass er Entebbe internasjonale lufthavn som ligger 41 kilometer sørvest for Kampala ved den gamle hovedstaden Entebbe.

Samfunn

Makerere Universitet, ett av Øst- og Sentral-Afrikas fremste akademiske institusjoner, ligger på Makerereåsen i byen. Kampala er også hovedkvarter for East African Development Bank.
Som mange andre byer sies det at Kampala er bygget på syv bakketopper, men dette er ikke helt korrekt i Kampalas tilfelle.
Kampala er også kjent for sitt uteliv, som inkluderer et kasino. Victoriasjøen er 10 km unna.
Det er også verd å merke seg at Kampala er vertskap for et av bare syv Bahai-templer i hele verden. Det er kjent som «Mother Temple of Africa» og ligger i utkanten av byen. Grunnsteinen ble lagt ned i januar 1958, og bygget ble fullført den 13. januar 1961.
Ifølge en undersøkelsen i 2004–2005 utført for Ugandas Helsedepartement har Kampala den høyeste andelen av HIV-infeksjoner i Uganda. 9,2 % av voksne og 47 % av prostituerte i byen er smittet.
Bygdøy kapell

Bygdøy kapell lå på Bygdøy i Oslo. Det var tegnet av Henrik Nissen og ble innviet i 1876.
Det var konsul Thorleif Schjelderup som hadde idéen til kirken og han sto også for finansieringen. Kapellet ble reist på en tomt som tilhørte Bygdøy kongsgård. Innvielsen ble foretatt av biskop Carl Peter Parelius Essendrop og Oscar II var til stede.
Kapellet brant ned 30. mai 1958. Ti år senere ble Bygdøy kirke innviet.
Foreningen Krigshistorisk Landskap Finnmark

Foreningen Krigshistorisk Landskap Finnmark (FKLF) er en ideell organisasjon som jobber for å dokumentere, bevare og formidle Finnmarks krigshistorie.
FKLF ble dannet som en ideell forening den 1. oktober 2010. Foreningens kontaktperson er Roger Albrigtsen fra Lakselv.
Lørdag 5. februar 2011, besluttet foreningen seg for å gjøre folkeminnesamler, forfatter og tidligere rektor Richard Bergh til foreningens første æresmedlem.
United World College of South East Asia

United World College of South East Asia, er en av skolene til United World Colleges stiftelsen. Skolen ble grunnlagt som den andre skolen til UWC i 1971. Skolen holder til i bygningene til en tidligere britisk militær skole. Skolen er den aller største av UWC skolene med over 2900 elever. Grunnen til den store elevmassen er at skolen også fungerer som en internasjonal ​barne- og ungdomsskole i Singapore.

Historie

Det var Kurt Hahn som så for seg en skole hvor unge mennesker fra hele verden kunne studere og bo sammen. Tanken bak dette var å skape økt forståelse og toleranse på kryss av etniske, religiøse og politiske grenser. Denne idéen kom til live med åpningen av Atlantic College i 1962. UWC stiftelsen ble utvidet med åpningen av UWC i Singapore i 1971. Denne skolen ble først startet som en partner skole, men ble fullverdig UWC medlem i 1975.

Opptak

Opptak til skolen er basert på personlig motivasjon og akademiske resultater, uavhengig av etnisk, nasjonal, religiøs eller økonomisk bakgrunn. Elever søker opptak til UWC sine skoler gjennom hvert lands respektive nasjonalkomitéer, som igjen avgjør hvem som får plass. Elevene er mellom 16 – 18 år ved opptak. Praktisk talt alle elever har blitt tildelt stipender og legater for å dekke skolepengene. Disse stipendene og legatene er finansiert av tidligere elver, andre givere, forskjellige nasjonalkomitéer og utdanningstipender fra diverse statlige institusjoner. Den norske nasjonalkomitéen sender hvert år en eller to norske elever til skolen.

Aktiviteter ved skolen

Alle elevene studerer for å få det anerkjente International Baccalaureate Diploma. Dette er et krevende undervisningsprogram på videregående skole nivå, hvor elevene velger seks eller sju fag fra bestemte fag grupper. Skolen legger stor vekt på at elevene skal aktivt delta i diskusjoner og prosjekt grupper som tar for seg internasjonale spørsmål. 
Utenom det faglige programmet må elevene også delta i andre samfunnsnyttige aktiviteter. Ved skolen i Singapore blir det lagt spesielt vekt på aktiviteter som hjelper de svak stilte samfunnene i bystaten.
Filmplaneten

Seertall

Programmet hadde lave seertall. Kun 29 000 så premieren på NRK2. Imidlertid hadde reprisen på NRK1 høyere seertall. Det må imidlertid tas med i betrakting at ikke alle hadde tilgang til NRK2 i 2003. I andre sesong tok seertallene seg noe opp, men de varierte mye fra program til program; Fra 17 000 på det laveste til 85 000 på det høyeste.
Egbert av Northumbria

Liv og virke

Han var fra en adelig familie i Northumbria, og reiste til klosteret Rathmelsigi i Irland. Klosteret er ikke identifisert, men kan være det samme som ruinen Mellifont ved Droghede. Han studerte der sammen med blant annet Willibrord av Utrecht og Wigbert av Fritzlar. Hans ledsager hjemmefra, Aetheltun, omkom under pesten i 664, og Egbert ble selv syk. Han avla et løfte om frivillig eksil dersom han overlevde.
Han inspirerte de angelsaksiske misjonærene som reiste til kontinentet, som Willibrord og Wibgert, men var selv forhindret fra å reise. Beda den ærverdige forteller at han hadde en visjon der han ble bedt om å reise til den skotske klosterøya Iona i stedet, og han levde der i sine siste tretten år. En av hans bedrifter der var å få klosteret til å akseptere den romerske utregningsmetoden for datoen for påske. På hans dødsdag, 24. april 729, feiret munkene der for første gang påske på samme tid som resten av den romerske kirken.
Han er nevnt i romerske og irske martyrologier, og i en helgenkalender fra York.
Hog Bayou gasskraftverk

Hog Bayou gasskraftverk er et varmekraftverk i Mobile i Alabama, USA. Anlegget har en installert produksjonskapasitet på 237 MW, med 1 kogenerasjons-gassturbin og 1 dampturbin. Operatør er energiselskapet Calpine Corp. 
Kraftverket stod ferdig utbygd i 2001. Brenselkilden er naturgass.
Capepsebium

Utseende

En nokså liten, slank, matt brun til svart trebukk med noe forkortede dekkvinger som ikke dekker hele flygevingene eller bakkroppen. Hode, pronotum og mesterparten av beina er brunsvarte, antennene og dekkvingene lysbrune, sistnevnte mørkere mot apissen. Antennene er litt kraftige, omtrent så lange som kroppen. Pronotum er nesten sylindrisk, omtrent så langt som bredt, med en liten tann på hver side. Dekkvingene dekker litt over halve bakkroppen. Beina er slanke og middels lange.

Utbredelse

Arten lever i Sør-Afrika.
Truro

Toponymi

Opprinnelsen til stedsnavnet Truro (kornisk: Truru) er omdiskutert, men det kan være avledet fra kornisk tri-veru i betydningen «tre elver», men referanseverk som Oxford Dictionary of English Place Names avviser denne teorien. Forste stavelse, tru, kan bety «tre» (som tallet 3), skjønt det er tvilsomt. En ekspert på korniske stedsnavn, Oliver Padel, strakte seg i sin bok A Popular Dictionary of Cornish Place-names (1988) at teorien "«tre elver» til å si at det er «mulig». Alternativt kan navnet være avledet fra *tre-uro, eller lignende, det vil si en bosetning ved elven *uro.
NM i bryting 1949

NM i bryting 1949 ble arrangert i Oslo 2.-3. april. Arrangør var Norges Bryteforbund og Østfold Brytekrets. Kongepokalen ble vunnet av Reidar Merli.
Samael

Samael eller Sammael (hebr. סמאל) er en engel i jødisk mytologi, som vanligvis sidestilles med Satan. Navnet kan muligens oversettes (omtrentlig) som «Guds gift». Samael opptrer også i tekster fra tidlig kristen gnostisisme og spiller en viktig rolle i antroposofien. I rabbinsk litteratur er Samael lederen for satanene (demonene) og en dødsengel. Han blir også sagt å være Esaus skytsengel. I og med Samaels skiftende egenskaper har han blitt sett som både god og ond.
Void Linux

Void Linux er en uavhengig Linuxdistribusjon som er basert på XBPS (the X Binary Package System). Denne programpakken er stort sett konstruert og implementert fra grunnen av.
Distribusjonens plattformer er x86-32, x86-64, ARM6 og ARM7. Void Linux bruker skrivebordsmiljøene Enlightenment, Cinnamon, LXDE, MATE, Xfce og Unix-skallet Almquist shell.
Distribusjonen ble lansert i 2008. Siste versjon ble lansert 11. november 2018.
Hva må gjøres

Hva må gjøres var et norsk tidsskrift som kom ut fra 1974, utgitt som organ for AKP(m-l)s studentorganisasjon Norges Kommunistiske Studentforbund. Fra 1995 gikk bladet over til nynorsk, og ble utgitt som Kva må gjerast?.
Bladet hentet tittelen fra Lenins bok Hva må gjøres?, men NKS-bladet fjernet ganske raskt spørsmålstegnet i sin tittel. 
Første nummer av bladet ble utgitt i 1974, rett etter at NKS var blitt stiftet. Hva må gjøres kom jevnlig gjennom hele 1970-tallet og første del av 1980-tallet, omlag annenhver måned. De første tre årene kom det i vanlig tidsskriftformat, tilnærmet A4. Fra 1977 gikk det over til større avisformat. Det kom også en rekke ekstrautgaver i ulike formater, noen i mer løpeseddelpreget form. Disse ble ofte utgitt i forbindelse med politiske hendinger, når bladet ønsket å mobilisere i forbindelse med studentaksjoner, valg eller streikesolidaritet.
Fra siste del av 1980-tallet kom bladet mer sporadisk, og i varierende formater.
Friidrett under Sommeruniversiaden 2015

Friidrett var en del av Sommeruniversiaden 2015, og ble arrangert fra 8. til 12. juli i Gwangju World Cup Stadium i Gwangju i Sør-Korea.
Lysehagan borettslag

Lysehagan borettslag er et borettslag på Øraker i Oslo. Laget har 42 andelsleiligheter fordelt på 3 lavblokker i stein. Byggene ble oppført i 1959. Lagets tomt er på 9.124 m² og har et stort felles hageanlegg og egen parkeingsplass.
Lysehagan borettslag ligger langs Lysakerelva i Bydel Ullern. Nærmeste stoppested for t-bane er Bjørnsletta stasjon. Nærmeste stoppested for trikk er Øraker holdeplass. 
Borettslagets styre består av fire medlemmer og ledes av Truls Dahl.
Ragnar Røgeberg

Utdannelse

Røgeberg fikk sin utdannelse ved Musikkonservatoriet i Oslo. Lærere var blant andre Arild Sandvold (orgel) og Øivin Fjeldstad (orkesterdireksjon).

Karriere

Røgeberg var organist i Fiskum kirke, og deretter i Larvik kirke hvor han virket i perioden 1946 til 1953. Han var i Larvik også klaverpedagog og dirigent for kor og orkester. Han gjestet også som dirigent for Cæciliaforeningen i Larvik. I 1953 ble han domorganist på Hamar hvor han arbeidet til 1996.
Han var en drivende kraft i Hamars og Hedmarks musikkliv som dirigent for blant annet Hamar domkor, Hamar Musikkorps og Hamar orkesterforening. Han var i 25 år knyttet til Hamar katedralskole som sanglærer og dirigent for skolekoret.
Ragnar Røgeberg var en ettertraktet samarbeidspartner som akkompagnatør på piano og orgel for en rekke solister og kor på Østlandet. Hans nære samarbeid og vennskap med komponisten Egil Hovland resulterte i flere uroppførelser i Hamar domkirke. Røgeberg var en sentral utøvende skikkelse i den liturgiske og kirkemusikalske fornyelse som fant sted i Norge fra sekstitallet og framover. I dette arbeidet hadde han en sterk støttespiller i biskop Alex Johnson. 
I NRK var han en hyppig kringkastet gudstjenesteorganist og akkompagnatør for mange sangsolister. 
Ragnar Røgeberg var frimurer av X. grad og knyttet til Den Norske Frimurerorden som organist fra 1952 til sin død.

Ettermæle

Ragnar Røgeberg ble hedret med en rekke kulturpris, blant annet Hedmark fylkeskommunes kulturpris.
Til hans 70-årsdag forelå et festskrift med et tyvetalls artikler redigert av Roger Andreassen, Astrid Hagen, Egil Hovland og Arne Moseng. 
Utenfor Hamar domkirke ble det 23. mai 2006 på 80-årsdagen for Ragnar Røgebergs fødsel avduket en byste i bronse modellert av kunstneren Svein-Tore Kleppan.
Korsalen i det nye kulturhuset på Hamar er kalt Korsal Ragnar Røgeberg.
Ferjesambandet Rysjedalsvika–Rutledal–Krakhella

Rysjedalsvika–Rutledal–Krakhella er et ferjesamband som krysser Sognefjorden mellom Rysjedalsvika i Hyllestad kommune, Rutledal i Gulen kommune og Krakhella i Solund kommune i Sogn og Fjordane.
Ferjesambandet hører til to ulike veier. Fylkesvei 57 krysser Sognefjorden med strekninga Rysjedalsvika–Rutledal, mens fylkesvei 606 krysser fjorden med strekninga Rutledal–Krakhella.
Sambandet blir drevet av Fjord1 med ferja MF «Losna». Det ble startet i 1973 av Fylkesbaatane i Sogn og Fjordane.
The Gunman

Handling

Snikskytteren Terrier, en del av et team av leiesoldater, dreper gruveministeren i Kongo, og blir tvunget til å gå i skjul. Når han så returnerer til Kongo flere år senere, blir han et mål for et team av leiesoldater selv.